**H O T Ă R Â R E**

**privind darea în folosință gratuită a unor spații din imobilul situat în Municipiul Cluj-Napoca, strada Mihai Eminescu nr. 16, Județul Cluj către Universitatea de Medicină și Farmacie ”Iuliu Hațieganu” Cluj-Napoca**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 148 din 20.09.2021 privind darea în folosință gratuită a unor spații din imobilul situat în municipiul Cluj-Napoca, strada Mihai Eminescu nr. 16, Județul Cluj către Universitatea de Medicină și Farmacie ”Iuliu Hațieganu” Cluj-Napoca, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 22141/2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 25069/08.07.2021 şi Avizul cu nr. 22141 din 23.09.2021 adoptat de Comisia de specialitate nr. 5, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de:

* adresa Universității de Medicină și Farmacie ”Iuliu Hațieganu” Cluj-Napoca nr. 17143/17.06.2021, înregistrată la Consiliul Județean Cluj sub nr. 22141/17.06.2021;
* adresa Universității de Medicină și Farmacie ”Iuliu Hațieganu” Cluj-Napoca înregistrată la Consiliul Județean Cluj sub nr. 25483/12.07.2021;
* adresa Spitalului Clinic Județean de Urgență Cluj-Napoca nr. 28251/07.07.2021, înregistrată la Consiliul Județean Cluj sub nr. 24844/08.07.2021;

Luând în considerare prevederile:

* art. 2, ale art. 58 alin. (1) și (3), ale art. 59 și ale art. 61 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, ale art. 142 -156, ale art. 215 - 216 și ale art. 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 173 alin. (1) lit. c) și ale alin. (4) lit. a), ale art. 108, ale art. 297 alin. (1) lit. d) și ale art. 349-352 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 114 alin. (4) și (5) din Legea educației naționale nr. 1/2011, cu modificările și completările ulterioare;
* art. 165 alin. (1) – (11) și ale art. 170 alin. (1) lit. h)-i) din Legea privind reforma în domeniul sănătății nr. 95/2006, republicată, cu modificările și completările;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se revocă dreptul de administrare constituit în favoarea Spitalului Clinic Județean de Urgență Cluj-Napoca asupra unor spații din imobilul-construcție- înscris în Cartea funciară nr. 252717 Cluj-Napoca, situat în Municipiul Cluj-Napoca, str. Mihai Eminescu nr. 16, Județul Cluj, în suprafață totală de 483,26 mp, identificate în **anexa nr. 1** care face parte integrantă din prezenta hotărâre.

**(2)** Predarea-primirea materială a spațiilor precizate la alin. (1) de la Spitalul Clinic Județean de Urgență Cluj-Napoca la Consiliul Județean Cluj se realizează, pe bază de proces-verbal, în termen de 10 zile lucrătoare de la data comunicării prezentei hotărâri.

**Art. 2. (1)** Se aprobă darea în folosință gratuită, pe o perioadă de 15 ani, către Universitatea de Medicină și Farmacie ”Iuliu Hațieganu” Cluj-Napoca, a unor spații din imobilul-construcție- înscris în Cartea funciară nr. 252717 Cluj-Napoca, situat în Municipiul Cluj-Napoca, str. Mihai Eminescu nr. 16, Județul Cluj, în suprafață totală de 483,26 mp, astfel cum sunt identificate în anexa nr. 1 la prezenta hotărâre.

**(2)** Darea în folosință gratuită se acordă pentru desfășurarea activităților didactice, în condițiile înscrise în Contractul de dare în folosință gratuită (comodat) cuprins în **anexa nr. 2** care face integrantă din prezenta hotărâre.

**(2)** Predarea-primirea materială a spațiilor precizate la alin. (1) de la Consiliul Județean Cluj la Universitatea de Medicină și Farmacie ”Iuliu Hațieganu” Cluj-Napoca, se realizează pe bază de proces-verbal, în termen de 10 zile lucrătoare de la data semnării de către ambele părți a contractului de dare în folosință gratuită.

**Art. 3.** Anexa nr. 17 la Hotărârea Consiliului Județean Cluj nr. 143/2008 privind însușirea Inventarului bunurilor care alcătuiesc domeniul public al Județului Cluj. cu modificările și completările ulterioare, se modifică corespunzător.

**Art. 4.** Se mandateazăPreședintele Consiliului Județean Cluj, domnul Alin Tișe, să semneze în numele și pentru comodant Județul Cluj, contractul de dare în folosință gratuită către comodatar Universitatea de Medicină și Farmacie ”Iuliu Hațieganu” Cluj-Napoca a spațiilor precizate la art. 2.

**Art. 5.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget-Finanțe, Resurse Umane; Direcția de Administrare a Domeniului Public și Privat al Județului Cluj, precum și Spitalul Clinic Județean de Urgență Cluj-Napoca.

**Art. 6.** Prezenta hotărâre se comunică Direcției Generale Buget-Finanțe, Resurse Umane; Direcției de Administrare a Domeniului Public și Privat al Județului Cluj; Spitalului Clinic Județean de Urgență Cluj-Napoca; Universității de Medicină și Farmacie ”Iuliu Hațieganu” Cluj-Napoca, precum și Prefectului Județului Cluj și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet [www.cjcluj.ro](http://www.cjcluj.ro).

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 148 din 30 septembrie 2021**

*Prezenta hotărâre a fost adoptată cu 31 de voturi “pentru”, fiind astfel respectate prevederile legale privind majoritatea de voturi necesară.*